### NN 61/2020 (26.5.2020.), Odluka o pokretanju postupka za prestanak koncesije dane društvu Autocesta Rijeka – Zagreb d.d. i pripajanje društva Autocesta Rijeka – Zagreb d.d. društvu Hrvatske autoceste d.o.o.

Vlada Republike Hrvatske

1227

Na temelju članka 31. stavka 2. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18), članka 84. stavka 1. Zakona o cestama (»Narodne novine«, br. 84/11, 22/13, 54/13, 148/13, 92/14 i 110/19), te članka 6. stavka 1. Zakona o upravljanju državnom imovinom (»Narodne novine«, broj 52/18), Vlada Republike Hrvatske je na sjednici održanoj 21. svibnja 2020. godine donijela

ODLUKU

O POKRETANJU POSTUPKA ZA PRESTANAK KONCESIJE DANE DRUŠTVU AUTOCESTA RIJEKA – ZAGREB d.d. I PRIPAJANJE DRUŠTVA AUTOCESTA RIJEKA – ZAGREB d.d. DRUŠTVU HRVATSKE AUTOCESTE d.o.o.

I.

Pokreće se postupak za prestanak koncesije dane društvu Autocesta Rijeka – Zagreb d.d. Odlukom o osnivanju dioničkog društva Autocesta Rijeka – Zagreb d.d. i dodjeli koncesije za građenje i gospodarenje autocestom Rijeka – Zagreb (»Narodne novine«, br. 139/97 i 22/99, klase: 340-03/98-01/12, urbroja: 5030120-00-1, od 13. travnja 2000. godine, klase: 340-03/98-01/12, urbroja: 5030116-04-1, od 25. veljače 2004. godine, »Narodne novine«, broj 82/07, klase: 340-03/12-01/04, urbroja: 5030116-12-1, od 2. veljače 2012. godine i klase: 022-03/17-04/06, urbroja: 50301-25/18-17-2, od 26. siječnja 2017. godine), te se raskida Ugovor o koncesiji za građenje i gospodarenje autocestom Rijeka – Zagreb (čvorište Orehovica – čvorište Lučko), od 24. lipnja 1998. godine, sklopljen između Republike Hrvatske i društva Autocesta Rijeka – Zagreb d.d., koji je izmijenjen i dopunjen Ugovorom o izmjenama i dopunama Ugovora o koncesiji, od 16. listopada 2000. godine, II. ugovorom o izmjenama i dopunama Ugovora o koncesiji, od 22. ožujka 2001. godine, III. ugovorom o izmjenama i dopunama Ugovora o koncesiji, od 27. prosinca 2004. godine i IV. ugovorom o izmjenama i dopunama Ugovora o koncesiji, od 23. kolovoza 2007. godine (u daljnjem tekstu: Ugovor o koncesiji), prema članku 29. stavku 5. Ugovora o koncesiji, radi prestanka društva Autocesta Rijeka – Zagreb d.d. pripajanjem društvu Hrvatske autoceste d.o.o.

Dan prestanka koncesije i raskida Ugovora o koncesiji bit će dan upisa pripajanja društva Autocesta Rijeka – Zagreb d.d. društvu Hrvatske autoceste d.o.o. u registar Trgovačkog suda u Zagrebu.

II.

Društvo Autocesta Rijeka – Zagreb d.d. pripojit će se društvu Hrvatske autoceste d.o.o. sukladno članku 534. Zakona o trgovačkim društvima (»Narodne novine«, br. 111/93, 34/99, 121/99, 52/00 – Odluka Ustavnog suda Republike Hrvatske, 118/03, 107/07, 146/08, 137/09, 125/11, 152/11 – pročišćeni tekst, 111/12, 68/13, 110/15 i 40/19).

Pripajanje će se provesti bez povećanja temeljnog kapitala društva Hrvatske autoceste d.o.o.

III.

Dionice autoceste A1, A6 i A7, Krčki most s pristupnim cestama (D102), državna cesta D6 Netretić – Čvor Novigrad i državna cesta Čvor Draga – Luka Brajdica (D404) na kojima je društvu Autocesta Rijeka – Zagreb d.d. dana koncesija, danom raskida Ugovora o koncesiji preuzet će na upravljanje društvo Hrvatske autoceste d.o.o. temeljem članka 81. Zakona o cestama.

IV.

Naplata cestarine za korištenje Krčkog mosta prestaje s danom 15. lipnja 2020. godine.

V.

Zadužuje se ministar mora, prometa i infrastrukture, kao zastupnik Vlade Republike Hrvatske u skupštinama društva Autocesta Rijeka – Zagreb d.d. sukladno Odluci o osnivanju dioničkog društva Autocesta Rijeka – Zagreb d.d. i dodjeli koncesije za građenje i gospodarenje autocestom Rijeka – Zagreb i društva Hrvatske autoceste d.o.o. sukladno Odluci o zastupanju Vlade Republike Hrvatske u skupštini društva Hrvatske autoceste d.o.o., klase: 080-02/16-01/42, urbroja: 5030115/1-16-02, od 4. veljače 2016. godine, da poduzme sve potrebne radnje radi provođenja postupka pripajanja društva Autocesta Rijeka – Zagreb d.d. društvu Hrvatske autoceste d.o.o., sukladno članku 534. Zakona o trgovačkim društvima, bez povećanja temeljnog kapitala društva Hrvatske autoceste d.o.o., uključujući davanje naloga upravama društava Autocesta Rijeka – Zagreb d.d. i Hrvatske autoceste d.o.o. za poduzimanje potrebnih pripremnih radnji radi provođenja postupka pripajanja.

VI.

Zadužuje se ministar mora, prometa i infrastrukture da, u suradnji s ministrom financija, poduzme potrebne korake radi dobivanja suglasnosti zajmodavaca društava Autocesta Rijeka – Zagreb d.d. i Hrvatske autoceste d.o.o. na postupak pripajanja iz točke II. ove Odluke.

VII.

Ministar mora, prometa i infrastrukture dostavit će Vladi Republike Hrvatske izvješće o izvršenju zaduženja iz točaka V. i VI. ove Odluke.

Prije donošenja odluka skupštine društava Autocesta Rijeka – Zagreb d.d. i Hrvatske autoceste d.o.o. kojima se daje suglasnost na provođenje postupka pripajanja te odobrava nacrt ugovora o pripajanju, usuglašeni konačni prijedlog ugovora o pripajanju s priloženim završnim financijskim izvješćem pripojenog društva, dostavit će se na prethodnu suglasnost Vladi Republike Hrvatske.

VIII.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/20-04/218

Urbroj: 50301-27/12-20-2

Zagreb, 21. svibnja 2020.

Predsjednik
 mr. sc. Andrej Plenković, v. r.